Kaliňák, Robert, podpredseda vlády a minister vnútra SR (2012-05-15):
Ďakujem pekne. Vážený pán predseda, vážené dámy poslankyne, vážení páni poslanci, rád by som reagoval iba na to, čo odznelo v rozprave. Rád by som povedal, že reagovať na pána poslanca Galka z úcty pred touto snemovňou naozaj nemá nejaký zásadnejší význam. Keď si otvoríte encyklopédiu, naozaj pod heslom samoľúbosť nájdete jeho fotografiu ako základnú definíciu samoľúbosti (Potlesk.), pretože spôsob, akým žobral na Slovenskej Informačnej službe, aby mohli začať odpočúvať jeho ochranku, je skutočne strápňujúci celý politický systém. A myslím si, že najväčšie prehrešky voči našej ústave a demokracii sa diali práve za jeho fungovania. Ale v podstate je demokracia a určite môže hovoriť demokraticky, slobodne, čo len chce, ale nemal by zabúdať na to, že najdrahšie nákupy, ktoré sa diali za neho bezpochyby, už v novinách odzneli a určite ešte odznejú. Bude mať možnosť sa určite demokraticky brániť. Rád by som povedal niečo ešte k vystúpeniu pani poslankyne Žitňanskej. Samozrejme, to sú, pani poslankyňa, tak strašne prázdne gestá, pretože vy máte právnické vzdelanie a vy dobre viete, že existuje niečo, čomu sa hovorí mlčanlivosť, a že tento parlament nevie zbaviť mlčanlivosti riaditeľa SIS. A preto ste veľmi dobre vedeli, že keď ste dávali svoj návrh, že je absolútne právne nemožné, aby porozprával pán Magala, ako to bolo, pretože nemôže to byť zo zákona. A práve preto je to určite prázdne gesto, pretože ste vedeli, že o kauzách, o ktorých Gorila je a ktoré súvisia s SDKÚ, hovoriť nemôžete, čo sa vám veľmi hodí. Preto je to prázdne gesto. Mimochodom, jedna vec je ale predsa len známa, že na začiatku roku 2006 došlo k významným zmenám na niektorých silových rezortoch a následne došlo k úniku informácií, na základe ktorých muselo byť toto zastavené. Tak treba si spomenúť. Boli ste súčasťou výkonnej moci, ktorá takými informáciami disponuje, musíte tak zistiť, odkiaľ tie informácie unikali. Dôležité je, a to už sa vrátim k tomu, že kontrolu riaditeľa Magalu počas jeho fungovania v SIS nevykonával nik iný ako poslanec za SDKÚ. Čiže hlavnú kontrolu na činnosti SIS počas štyroch rokov, kde vždy konštatovali zákonné pôsobenie Slovenskej informačnej služby, vykonával opäť ako predseda výboru na kontrolu SIS člen SDKÚ. A to je o tej krátkej pamäti, o ktorej som hovoril pred chvíľkou pánovi poslancovi Beblavému. Čiže najprv si treba upratať u seba doma. Ak máte zaujímavú informáciu, opýtajte sa pána Prokopoviča, ktorý bol predsedom výboru na kontrolu činnosti SIS, a určite sa vo vlastnej strane dozviete všetky odpovede, po ktorých tak voláte. Posledná odpoveď patrí, samozrejme, pánovi poslancovi za KDH. Pozrite sa, ak chcete hovoriť, čo dokáže alebo nedokáže 69-ročný človek, máte možnosť sa o rad vyššie opýtať pána poslanca Mikloška, ktorý je ešte o štyri roky od neho starší. A ja si myslím osobne, ja pána Mikloška poznám, viem, akého má športového ducha a akým spôsobom vie fungovať, a som presvedčený, že aj vo svojom úžasnom veku dokáže svoju funkciu vykonávať dobre. Čiže ak máte záujem sa pýtať práve u tých, voči ktorým máme úctu a sú od nás o niečo starší a skúsenejší, ako dobre fungujú, môžete sa opýtať tiež u seba doma o niečo mladších. (Potlesk.) Očakával som počas rozpravy naozaj určité vecné pripomienky, ale tých som sa nedočkal. A tak sme boli svedkami jednak samoprezentácie, resp. pokračovania volebnej kampane v rámci volieb v jednej z opozičných strán. Je mi to ľúto. Je mi to ľúto preto, že kus dobrej práce, ktorú ocenili viacerí spojenci aj tým, že Slovenská informačná služba sa po rokoch ťažkých škandálov dostala konečne do elitných klubov tajných služieb Európskej únie aj NATO práve počas fungovania pána riaditeľa Jozefa Magalu, to boli všetko výsledky, ktoré bezpochyby nadväzovali na riaditeľa Ladislava Pittnera, ktorý o tej časti rád rozpráva. A obidvaja títo riaditelia sa zaslúžili o to, že Slovenská informačná služba sa dostala z tieňa podozrení, zneužívania svojich funkcií do tieňa demokratickej spravodajskej služby, ktorá slúži ochrane bezpečnosti nielen Slovenska, ale aj všetkých krajín Európskej únie. Bohužiaľ, o niekoľko rokov neskôr sa do tohto tieňa, a to veľmi vážneho, dostala zásluhou pána poslanca Galka Vojenská spravodajská služba. Ale s tým sa takisto vysporiadame. Ako sme si už zvykli ťahať niektoré veci z bahna, tak aj v tomto prípade to odtiaľ vytiahneme. Ďakujem pekne. (Potlesk.)